Øyvind Åstein

Øyvind Osjord Åstein (født 24. september 1943 i Stavanger) er en norsk billedhugger.

Kunstnerisk virke 
Åstein har hatt en rekke offentlige utsmykningsoppdrag rundt om i landet. Blant annet har han utsmykket fasaden på Oslo tinghus, som stod ferdig i 1995. Utsmykningen består av 32 kvadrater i hvit Fauske-marmor hugget i figurative relieffer. Til Universitetsbiblioteket i Tromsø kjøpte Staten inn Åsteins skulptur «Delikatessehund». Per 2020 har Nasjonalmuseet fire verk av Åstein i sine samlinger. Oslo kommune eier to skulpturer som Åstein har laget til uteområdet ved Stenbråten skole. Kunstnerens intensjon er at de to skulpturene, en hest og et fabeldyr, skal brukes av barna som leker i skolegården. På «Grishaugen» bak Åsvang skole i Trondheim står en bronseskulptur av en stor gris som Åstein laget til skolens 100-årsjubileum. Skulpturen har tittelen «Velstandsgris». Utenfor Toso skole i Jevnaker kommune står en stor slangeskulptur utformet av Åstein. I Rælingen rådhus finnes skulpturen «Hunden er menneskets beste venn».

I 2002 ønsket Øyvind Åstein å forære en skulptur til sin fødeby Stavanger, men kultursjefen i byen takket nei under henvisning til at det ikke fantes steder å plassere verket.

Utdannelse 
Åstein utdannet seg til billedhugger i 1968–1969 på Statens kunstakademi i Oslo, med Per Palle Storm som hovedlærer. Fra 1970 til 1972 videreutdannet han seg ved Kungliga Konsthögskolan i Stockholm med Karl Göte Bejemark som hovedlærer.

Referanser 

Norske billedhuggere